मेरे अच्छे दोस्त हैं सलमान : कैटरीना  
सलमान के साथ अपने रिश्तों को लेकर चुप रहने वाली कैटरीना ने अपने एक प्रशंसक से कहा है कि सलमान उनके अच्छे दोस्त हैं।
सलमान खान के साथ अपने रिश्तों को लेकर आमतौर पर चुप रहने वाली अभिनेत्री कैटरीना कैफ ने अपने एक प्रशंसक से कहा है कि वह फिलहाल अपने परिजनों के साथ छुट्टी मना रही हैं और सलमान उनके अच्छे दोस्त हैं। एयरटेल के 'टॉक मी' प्लेटफार्म पर एक प्रशंसक से बात करते हुए कैटरीना ने कहा, "फिलहाल मैं अपने परिजनों के साथ मौजमस्ती कर रही हूं और मेरा किसी के साथ कोई खास तरह का संबंध नहीं है।"  जब एक प्रशंसक ने कहा कि लोगों को लगता है कि वह सलमान के साथ अच्छा दिखती हैं तो कैटरीना ने कहा, "हां, वह मेरे अच्छे दोस्त हैं।" ऐसा माना जा रहा था कि सलमान और कैटरीना के बीच प्रेम-प्रसंग रहा है लेकिन दोनों के बीच बीते वर्ष अलगाव हो चुका है। कैटरीना फिलहाल अपनी आगामी फिल्म 'जिंदगी ना मिलेगी दोबारा' के प्रोमोशन में व्यस्त हैं। इस फिल्म में कैटरीना के अलावा ऋतिक रोशन, अभय देओल, फरहान अख्तर और काल्की कोचिन ने काम किया है। शुक्रवार को प्रदर्शित हो रही इस फिल्म का निर्देशन जोया अख्तर ने किया है।